Rowers slaan op twee Limpopo-skole toe | Maroela Media
Rowers slaan op twee Limpopo-skole toe
Die polisie in Limpopo het hul skok uitgespreek ná twee skole in dié provinsie vandeesweek beroof is.
Kol. Moatshe Ngoepe, woordvoerder van die polisie, het gesê in die eerste voorval het vier rowers Maandag omstreeks 01:30 die veiligheidswagte by die Ngwanamohube High School in die Seleteng-nedersetting buite Polokwane genader.
"Die aanvallers het die twee wagte in 'n lokval gelei en hulle van kontant en 'n vuurwapen beroof."
Die rowers het die wagte in die skoolterrein ingedwing waar gemeentelede besig was om 'n kerkdiens te hou en het die kerkgangers van selfone en komberse geroof.
Ngoepe het verduidelik dat 'n privaatkerk 'n deurnag-bidsessie by die skool gehou het. Daar was dus geen leerders by die skool ten tyde van die voorval nie.
"Die rowers het die wagte met boeie vasgemaak en in een van die kantore ingebreek en 18 skootrekenaars ter waarde van R126 000 gesteel, asook nog 'n vuurwapen en ammunisie."
In 'n ander onverwante voorval het sewe verdagtes Dinsdag in die vroeë oggendure die veiligheidswagte by die Rapitsi High School in die Ga-Phaudi-nedersetting aangeval en hulle van 'n vuurwapen beroof.
"Die verdagtes het die wagte geboei en hulle na die hoofgebou gedwing waar hulle in een van die kantore ingebreek het en een pistool, ammunisie, selfone, pepersproei, 'n flitslig en 'n bos sleutels geroof het," het Ngoepe gesê.
Lt.genl. Nneke Ledwaba, provinsiale polisiekommissaris, het die twee voorvalle ten sterkste veroordeel. Hy het sy skok uitgespreek oor hierdie "verskriklike" dade deur misdadigers wat nie omgee oor die toekoms van die jeug nie.
Enigiemand wat die polisie kan bystaan met inligting oor die voorval kan kapt. Richard Boshomane by 079 894 5501 of Stop Misdaad by 08600 10111 kontak.
Nog 'n Wes-Kaapse terugslag vir die DA
Toe ek op skool was
Ek onthou toe ek op skool was was daar nie eers wagte nie en geen roof het ooit plaasgevind nie. Geen dwelms. Geen misdaad.